Testuinguru horretan gertatu zen ondokoa, azaroaren 27an, Doneztebeko (Nafarroa) Bordatxo festa-aretoan. José Roca Berako (Nafarroa) Komandantziako Guardia Zibileko agentea aretoan sartu zen, kalekoz jantzita, Antonio Freije lagunarekin batera. Lekukoen arabera, dantzatzeko eskatu zioten emakumezko bati. Ezetz esan zien emakumezkoak, baina Roca eta Freije tematu egin ziren. Emakumezkoaren alde egin zuten tabernako hiru lagunek, tartean Santiago Navasek, eta liskarra gertatu zen, zerbitzariek banandu zituzten arte. Handik gutxira, Navasengana jo zuen berriz Rocak, berriro liskartu ziren, eta Rocak tiro bat bota zion. Ondoren, tabernako bat, Javier Nuin, Navas laguntzera abiatu zen, eta bi tiro jaso zituen. Horren ostean, Roca menderatzea lortu zuten tabernakoek. Navas hil egin zen ordu gutxira, eta Nuin, abenduaren 17an, hiru ebakuntzaren ondoren.